**NACRT PRIJEDLOGA**

**ODLUKE O VRIJEDNOSTI BODA KOMUNALNE NAKNADE**

**POZIV JAVNOSTI**

**ZA DOSTAVU MIŠLJENJA I PRIMJEDBI**

**PUTEM INTERNETSKOG SAVJETOVANJA SA ZAINTERESIRANOM JAVNOŠĆU**

**PRAVNI TEMELJ**

Odredbom članka 98. stavka 1. Zakona o komunalnom gospodarstvu („Narodne novine“ broj: 68/18., 110/18. – Odluka Ustavnog suda Republike Hrvatske, 32/20. i 145/24.), propisano je da predstavničko tijelo jedinice lokalne samouprave do kraja studenog tekuće godine donosi odluku kojom određuje vrijednost boda komunalne naknade (B) koja se primjenjuje od 1. siječnja iduće godine.

Odredbom članka 30. Statuta općine Sibinj (“Službeni vjesnik Brodsko-posavske županije“ broj: 4/2013, 1/2018 i „Službene novine Općine Sibinj“, broj: 1/2018, 2/2020, 4/2021) između ostaloga, propisano je da Općinsko vijeće donosi odluke i druge opće akte koji su mu stavljeni u djelokrug zakonom i podzakonskim aktima.

**RAZLOZI DONOŠENJA AKTA**

Zakonom o komunalnom gospodarstvu ((Narodne novine br. 68/18., 110/18. – Odluka – USRH, 32/20., 145/24., dalje u tekstu: Zakon), člankom 98. stavkom 2. propisano je da se vrijednost boda komunalne naknade (B) određuje u eurima po četvornome metru (m²) korisne površine stambenog prostora u prvoj zoni jedinice lokalne samouprave.

Sukladno članku 98. stavku 3. Zakona polazište za određivanje vrijednost boda komunalne naknade (B) je procjena troškova održavanja komunalne infrastrukture iz programa održavanja komunalne infrastrukture uz uzimanje u obzir i drugih predvidivih i raspoloživih izvora financiranja održavanja komunalne infrastrukture.

Općinsko vijeće općine Sibinj donijelo je Odluku o vrijednosti boda komunalne naknade („Službene novine Općine Sibinj“, broj: 5/2018) po kojoj vrijednost boda komunalne naknade (B) iznosi 3,00 kune po četvornom metru (m²) odnosno preračunato u eurima vrijednost boda komunalne naknade sada iznosi 0,40 eura po četvornom metru (m²).

S obzirom kako je u proteklom vremenskom razdoblju došlo do znatnog povećanja troškova energenata, građevinskih radova, materijala  kao i mnogih drugih troškova koji utječu na procjenu troškova održavanja komunalne infrastrukture, ostvarena sredstva komunalne naknade, u odnosu na procjenu troškova održavanja komunalne infrastrukture, nisu dostatna za trajno i kvalitetno obavljanje komunalnih djelatnosti, odnosno za održavanje komunalne infrastrukture.

Iz tog razloga, nacrtom ovog prijedloga Odluke o vrijednosti boda komunalne naknade predlaže se povećati vrijednost boda komunalne naknade sa sadašnjeg iznosa od 3,00 kune/0,40 eura na novi iznos vrijednosti boda komunalne naknade od 0,52 eura po četvornom metru (m²) korisne površine stambenog prostora u prvoj zoni općine Sibinj, a koja vrijednost boda bi se počela primjenjivati od 01. siječnja 2026. godine.

**CILJEVI PROVOĐENJA SAVJETOVANJA SA ZAINTERESIRANOM JAVNOŠĆU**

Cilj provođenja savjetovanja sa javnošću je upoznavanje javnosti i svih zainteresiranih subjekata, građanstva te pravnih i fizičkih osoba s predloženim nacrtom prijedloga Odluke o vrijednosti boda komunalne naknade kako bi isti bili uključeni u proces donošenja predmetne Odluke.

**ROK ZA PODNOŠENJE MIŠLJENJA I PRIMJEDBI**

Rok iznosi 30 dana, u trajanju od 07.07.2025. do 06.08.2025. godine

**NAČIN PODNOŠENJA MIŠLJENJA I PRIMJEDBI**

Molimo zainteresiranu javnost da sudjeluje u postupku donošenja predmetne Odluke, upisivanjem svojih komentara na za to predviđeno mjesto.

Savjetovanje je otvoreno do: 06.08.2025. godine.

**NAPOMENA**

Nakon završetka savjetovanja objavit će se Izvješće o provedenom savjetovanju s javnošću koje sadrži zaprimljene prijedloge i primjedbe te očitovanja s razlozima za neprihvaćanje pojedinih prijedloga i primjedbi.